**Fællesforståelser, retningslinjer og supplerende anvisninger**

**for samarbejdet om overgangsperioden fra 01.08.14 til 01.08.16**

**mellem Børne- og kulturforvaltningen og Herlev Lærerforening.**

**Idet der henvises til**

* Forvaltningens administrationsgrundlag inklusive bilag 1 og 2 for skolernes fælles udøvelse af ledelsesretten i forbindelse med L 409 og implementering af folkeskolereformen for overgangsperioden 01.08.14 til 01.08.16 af 26. februar 2014

**gøres nedenstående gældende vedrørende håndtering af lærerens årsværk:**

For lærerne på Gl. Hjortespring henvises til administrationsgrundlagets bilag 1.

For børnehaveklasselederne henvises til administrationsgrundlagets bilag 2.

Lærernes bruttoarbejdstidsnorm fastlægges jf. L 409.

Netto-årsnormen andrager 1680 timer.

**Årsværket opdeles i 3 dele*.***

1) Undervisnings- og elevpausetid.

2) Tid til øvrige opgaver og skolernes mødevirksomhed

3) Fleksibel tid

Der reduceres forholdsmæssigt ved deltid/nedsat timetal

Arbejdet fordeles på 200 elevskoledage samt yderligere højst 7 dage, der placeres umiddelbart i tilknytning til elevskoledage.

**Overtid.**

Der er enighed om, at der er anvendt overtid i de tilfælde hvor:

* Det planlagte årsværk – inklusiv fleksibel tid - ikke kan udføres indenfor 1680 timer.
* Der tilføjes opgaver i opgaveoversigten/arbejdsplanen og ikke tilsvarende reduceres i det fælles afstemte årsværk.
* Det fælles udarbejdede administrationsgrundlag vedrørende gennemsnitligt undervisningstimetal tilsiger det.

Overtid udbetales eller overføres til næste normperiode efter lærerens ønske.

Planlægges der med overtid meddeler læreren samtidigt eventuelt ønske om udbetaling.

Ved aftale om afspadsering i samme normperiode tillægges den udførte overtid 50 %.

**Tilstedeværelses tid = 1260 timer**.

1. **Undervisningstid og elevpauser – gennemsnit 931 timer**

1 lektion a 45 min. tillægges 12 min. pausetid = 57 min.

Lærerne underviser gennemsnitligt 735 timer = 24,5 lektioner/uge = 931 timer inklusiv elevpauser pr. år. Pausetiden dækker tilsyn, herunder 10 min. før og 5 minutter efter undervisningen samt lærernes spisepause.

1. **Yderligere tilstedeværelse fastlagt på arbejdspladsen af ledelsen – *i gennemsnit* 329 timer.**

**Arbejdsdage uden elever**.

Højst 7 dage med minimum 6 timer i gennemsnit placeres i tilknytning til elevskoledage. Anvendes alle 7 dage medgår minimum 42 timer.

**Skolens mødeaktiviteter:**

Tiden til møder reduceres forholdsmæssigt ved deltid/nedsat timetal.

Mødetiden vil derfor kunne være forskellig for lærerne.

Udgangspunktet for omfanget af mødeaktivitet som fællesmøder, afdelingsmøder, team- og fagteammøder, møder med andre faggrupper samt udviklings- og temamøder/dage - med ledelsesdefineret indhold – udgør højst 148 timer under forudsætning af anvendelse af 7 elevfri arbejdsdage.

For hver dag de elevfri arbejdsdage nedsættes på den enkelte skole, kan skolens mødeaktiviteter forøges med de ikke anvendte timer.

Skolens mødevirksomhed kan ikke forøges ved nedsat undervisningstid.

Generelt søges skemaplanlægning og mødeplan fastlagt i dialog for bl.a. at tilgodese, at tiden mellem undervisning og mødevirksomhed reduceres så ensartet som muligt for alle.

Mødetiden skal give mulighed for at varetage opgaver, der også løses i den fleksible tid.

I den udstrækning mødetiden anvendes til møder med et begrænset deltagerantal kan mødet, efter aftale med ledelsen, flyttes til et mere hensigtsmæssigt tidspunkt.

Tiden mellem undervisning og indholdsdefinerede aktiviteter kan anvendes til selvvalgte pauser, udførelse af andre pålagte opgaver eller ved at henlægge opgaver fra den fleksible tid til skolen.

Møder fastlagt af ledelsen afregnes jf. underbilag 2.1 §§ 11, 12 og 13.

**Andre opgaver = 139 timer**.

For en fuldtidsansat, uden nedsat timetal, er der i gennemsnit 139 timer til rådighed til varetagelse af øvrige opgaver i tilknytning til undervisningen f.eks. tilsyns-, vejleder-, klasselærer*-* og andre funktioner.

Ved fordelingen af større opgaver indgår en vurdering af, hvorvidt der i den fleksible tid helt eller delvist er afregnet for forberedelsen.

Udgangspunktet for ovenstående forståelser er, at ”andre opgaver” i skolevæsenet ikke øges.

Tiden til andre opgaver for den enkelte lærer øges ved nedsættelse af undervisningstiden.

Tiden til undervisning øges ved nedsættelse af andre opgaver.

Reduceres der i andre opgaver for at forøge undervisningsforpligtigelsen ud over, hvad der er afregnet for i aftale om undervisningstillæg, sikres samtidig tid til pauser og forberedelse.

**3 Fleksibel tid – 420 timer**

Tiden indgår ikke i arbejdstidsopgørelsen og udløser ikke tillæg jf. §§ 11, 12 og 13 i underbilag 2.1.

Tiden er udmålt af ledelsen med henblik på, at henvendelser og besvarelser af sådanne fra forældre og elever uden for arbejdspladsen kan finde sted i nødvendigt omfang og med størst mulig fleksibilitet.

Tiden anvendes desuden til forældresamarbejde, sociale arrangementer og forberedelse og efterbehandling af undervisning og møder.

Det professionelle råderum understøttes samtidigt hermed.

Opgaverne løses, hvor lærerene finder det mest hensigtsmæssigt.

Hvis lærerne ønsker det, kan opgavevaretagelsen henlægges til skolen.

Ledelsen kan som element i den løbende dialog udbede sig teamets plan for samarbejde i både den fleksible tid og i tilstedeværelsestiden

Opgaver, der er henlagt til den fleksible tid, kan også i nogen grad løses i skolens mødevirksomhed.

**Øvrige emner.**

**6. ferieuge.**

Ved indregning af 6. ferieuge fradrages 37 timer forholdsmæssigt i 931 timers puljen med 21 timer, 329 med 7 timer og 420 med 9 timer.

Derudover har læreren ret til gennem fleksibel planlægning, at frigøre sig i 3 dage for at opnå en rekreativ virkning og hvis det er skemateknisk muligt i op til 5 dage ved inddragelse af team/ledelsen.

**TR-aftalen forlænges.**

Der ydes 150 timer i grundydelse + 4 timer pr. lærer til en TR på hver skolematrikel.

Kredsen bidrager herudover med et antal frikøbstimer - fortrinsvis til organisationsarbejde til TR, pt. 80 timer/år.

Kredsen yder 24 timer pr. skole til en lærer, der tiltræder kredsens pædagogiske udvalg, der har afløst Pædagogisk Fællesråd.

Kredsen frikøber 4 generalforsamlingsvalgte styrelsesmedlemmer samt en stillingsrest for kredsformanden i henhold til aftale om fælles-TR.

I alle tilfælde fradrages tiden forholdsmæssigt i det opdelte årsværk.

Planlægningen tilgodeser, at de respektive kan give møde til frikøbsaktiviteterne.

Forudsætningen for TR-aftalen er, at der for skoleåret 2015/16 på skoler med 2 matrikler er én TR. Den samlede resurse fastholdes således, at en suppleant kan have minimum samme forhåndsaftalte timetal som TR har i dag på den mindste matrikel.

Parterne vurderer inden skoleårets planlægning, hvorvidt udviklingen fordrer, at det er mest hensigtsmæssigt at fastholde den nuværende ordning.

AMR-funktionen indgår i opgaveoversigten således at AMR - uden unødig trætte - kan løse opgaverne i henhold til den lokale MED-aftale og arbejdsmiljøloven. Den obligatoriske uddannelse samt opfølgning medtænkes.

**Frikøbsaftale.**

Frikøb til organisationsarbejde afregnes med bruttopris (1/1924) for hver nettotime (1/1680).

**Nye lærere**

Fra skoleårets begyndelse 01.08.14 kan nyansatte lærere fradrage 37 timer i årsnormen uagtet, at de endnu ikke har optjent feriefridage. Lærere, der har været ansat i op til 1 år, kan fra dette tidspunkt ligeledes fradrage 37 timer i årsnormen uagtet, at de kun har optjent feriefridage delvist.

Ved nedsat beskæftigelsesgrad, samt ansættelse mindre end skoleåret reduceres 37 timer forholdsmæssigt.

Indholdet i ordningen bestemmes såvel af kommunalt fastsatte tilbud, som af de enkelte skolers planlagte aktiviteter for nyansatte.

**Aftale om selvstyrende team**

* Alle undervisningstimer tildeles de selvstyrende enheder som en årsnorm. Ved lovligt fravær er planlagte aktiviteter afviklet.
* De selvstyrende team opstiller mål og værdier for årets arbejde under hensyntagen til overordnede mål.
* Ledelsen orienteres om planlægning og gennemførelse af fagenes og timepuljernes årsnormer gennem den løbende dialog med teamene, hvor resultaterne i forhold til mål og værdier samtidig vurderes.
* Medfører alternative aktiviteter ønske om at planlægge med elevfri skoledage indhentes skoleledelsens accept heraf.
* Det er teamet selv, der i forhold til de pædagogiske mål beslutter, hvorledes de vil tilrettelægge og løse normperiodens opgaver.
* I medfør af retten og pligten til at planlægge og skemalægge undervisningen følger ansvaret for planlægningsresultatet, herunder fremkomsten af eventuelle mellemtimer.
* Håndtering af ansvaret for undervisningen og øvrige opgaver omfatter løbende dialog mellem ledelse og team som opfølgning på de fastlagte mål samt teamudviklingssamtaler med ledelsen bl.a. som afsæt for ”kerneteamenes” arbejde med

1. Afklaring af forventninger og roller

2. Teamets indbyrdes aftaler og organisering.

Herlev den 27. februar 2014

For Skolelederne Forvaltningen Herlev Lærerforening

Michael Berkowitz Christian Holm Bent Larsen